b'\n_START_ARTICLE_\nTe\xc5\xbeka kovina\n_START_PARAGRAPH_\nTe\xc5\xbeke kovine so skupina kovin, ki imajo specifi\xc4\x8dno gostoto ve\xc4\x8djo od 5 kg/dm\xc2\xb3 in nekatere med njimi so strupene. Vendar je to le ohlapna definicija; stroga opredelitev ne obstaja. Po navadi se med te\xc5\xbeke kovine uvr\xc5\xa1\xc4\x8dajo prehodne kovine, nekatere polkovine, lantanoidi in aktinoidi. Nekatere opredelitve temeljijo na gostoti, druge na atomskem \xc5\xa1tevilu ali atomski masi, v\xc4\x8dasih pa definicija sloni na kemijskih lastnostih oziroma toksi\xc4\x8dnih zna\xc4\x8dilnostih. Tudi same mejne vrednosti posameznih parametrov se razlikujejo; na primer po definiciji po Bjerrumu so te\xc5\xbeke kovine tiste, ki imajo specifi\xc4\x8dno gostoto nad 7 kg/dm\xc2\xb3._NEWLINE__NEWLINE_Zaradi protislovnih opredelitev ter pomanjkanja enotne znanstvene podlage za razvrstitev kovin v omenjeno skupino ozna\xc4\x8duje IUPAC izraz te\xc5\xbeke kovine za zavajujo\xc4\x8d. Iz istih razlogov je tudi definicija lahkih kovin neenotna in nedore\xc4\x8dena._NEWLINE_Pogosto se izraz te\xc5\xbeke kovine uporablja nepravilno, za vse kovine in polkovine, ki se pojavljajo kot onesna\xc5\xbeila v okolju, na primer tudi aluminij, ki sicer po gostoti ne spada mednje. Posledi\xc4\x8dno novej\xc5\xa1a toksikolo\xc5\xa1ka literatura uporablja samo izraz kovine, izraz te\xc5\xbeke kovine pa se opu\xc5\xa1\xc4\x8da.'